У слоўніку зьмешчаны тысячы словаў, зь якіх мы можам складаць паэмы і фізычныя трактаты, ананімныя лісты і сьпісы харчовых прадуктаў як хочам. Слоўнік цалкам “адкрыты” для любое перакампаноўкі матэрыялу, зь якога ён складаецца, але слоўнік — гэта ня твор. Адкрытасьць і дынамізм твору заключаюцца натомест у тым, што твор можа быць па–рознаму зьменены, па–свойму прадуктыўна разьвіты, але выключна ў рэчышчы структурна жыцьцяздольнай гульні, якое, хаця і ў незакончаным выглядзе, закладзенае ў творы аўтарам і якое застаецца дзейсным, нягледзячы на разнастайныя магчымыя зыходы гульні.